Nicolae Ciucă, lider PNL și președinte al Senatului, a vorbit despre motivele de formare a coaliției și despre modul în care îl ajută experiența de militar în îndeplinirea funcțiilor publice. Liberalul s-a declarat "un om al stabilității", spunând că mereu va "rămâne un slujbaș credincios țării".
Întrebat joi la România TV despre motivele care au dus la formarea coaliției cu PSD, liderul PNL spune că a anticipat izbucnirea războiului din Ucraina și că era nevoie de stabilitate și de o majoritate care să asigure un flux constant al deciziilor.
"Politic, intern, am luat acea decizie, pentru că vedeam nevoia de stabilitate politică. Nu puteam să gestionăm de niciun fel criza energetică ce începuse, criza de securitate. Criza sanitară nu se terminase şi toată lumea vorbea de o criză economică, ceea ce s-a concretizat în inflaţie. Ca atare, uitându-ne şi la aritmetica politică, nu aveam altă formulă de asigurare a unei majorităţi care să permită luarea deciziilor, pentru că asta era important: să luăm decizii politice, să luăm decizii la nivelul Executivului care să fie sprijinite de Legislativ. Am fost un om al stabilităţii", a afirmat Nicolae Ciucă.
Președintele PNL spune despre coaliția cu PSD că era singura care putea să asigure o "rânduială" în procesul de luare a deciziilor.
"Cum am făcut de fiecare dată și cum voi face și de aici înainte, voi rămâne un slujbaș credincios țării și ceea ce se va ivi la vremea respectivă, oportunitate sau orice altceva, dacă mi se va cere să fac ceva pentru țara mea, pentru semenii mei, voi face fără niciun fel de problemă", a continuat Nicolae Ciucă.
Liberalul a vorbit despre reformele asumate prin PNRR și susține că toți liderii politici sunt conștienți de nevoia de reformă.
Țara nu poate merge mai departe fără reformă, a subliniat Nicolae Ciucă, care spune că nu este nimic ce nu poate fi făcut atunci când există voință.
Generalul spune că militarii care au optat pentru această carieră își asumă toate riscurile asociate profesiei.
"De multe ori, pe câmpul de luptă diferența o face caporalul, nu generalul. Generalul are relevanța lui, dar pe câmpul de luptă, soldatul – de aceea i se spune «Măria Sa, soldatul». Măria Sa, soldatul, face diferența pe câmpul de luptă", a explicat Nicolae Ciucă.
Noi jurăm să ne apărăm țara cu prețul propriei vieți, a subliniat Nicolae Ciucă.
Întrebat dacă i-a fost teamă că este posibil să nu se mai întoarcă acasă atunci când a fost dislocat în Orientul Mijlociu, Ciucă recunoaște că s-a gândit la un astfel de scenariu, dar nu a spus.